ทางโล่ง? โมนิก้าและทีมงาน
*วานนี้หลายคนอาจมีอาการตกใจสุดขีด จนเนื้อเต้นตุ๊บ..ตุ๊บ หลังเห็นดัชนีอ่อนตัวลงอย่างต่อเนื่อง จนลงไปทำจุดต่ำสุดที่ระดับ 1,513.42 จุดนั้น “โมนิก้า” ถือเป็นเหตุการณ์ปกติที่พอจะคาดเดาได้บ้าง ผนวกกับข่าวสารที่จรรโลงจิตใจตั้งแต่เปิดการซื้อขายก็มีแต่ประเด็นเดิมๆ ซึ่งไม่ช่วยให้นักเล่นรู้สึกฮึกเหิมแม้แต่นิดเดียว การเทขายหุ้นทิ้งถึงเป็นทางออกที่สุดไงล่ะค่ะ
30 เม.ย. 2558

*วานนี้หลายคนอาจมีอาการตกใจสุดขีด จนเนื้อเต้นตุ๊บ..ตุ๊บ หลังเห็นดัชนีอ่อนตัวลงอย่างต่อเนื่อง จนลงไปทำจุดต่ำสุดที่ระดับ 1,513.42 จุดนั้น “โมนิก้า” ถือเป็นเหตุการณ์ปกติที่พอจะคาดเดาได้บ้าง ผนวกกับข่าวสารที่จรรโลงจิตใจตั้งแต่เปิดการซื้อขายก็มีแต่ประเด็นเดิมๆ ซึ่งไม่ช่วยให้นักเล่นรู้สึกฮึกเหิมแม้แต่นิดเดียว การเทขายหุ้นทิ้งถึงเป็นทางออกที่สุดไงล่ะค่ะ
*เดี๊ยนถึงไม่แปลกใจที่เห็นหุ้นบลูชิพหลายตัวโดนกระทำชำเราตั้งแต่เช้าจรดเย็น บวกกับพี่ท่านวางตัวเป็นหุ้นขวัญใจนักลงทุนสถาบัน ผลลัพธ์ที่เกิดขึ้นเลยเละเทะอย่างที่เห็น ผสมกับนักลงทุนสถาบันไม่ปลื้มเหมือนเมื่อก่อน อะไรต่อมิอะไรถึงดูขวางหูขวางตาไปหมด วานนี้ถึงเห็นต่างชาติเทขายหุ้นออกมา 2.90 พันล้านบาท และโบรกเกอร์ก็โยนตามน้ำออกมาอีก 1 พันล้านบาทเจ้าค่ะ
*ข้อมูลตรงนี้บอกให้นักลงทุนรู้อะไรบ้าง? “โมนิก้า” บอกได้ทันทีว่า ทุกอย่างยังไม่ดีขึ้นอย่างที่ควรจะเป็น แต่ไม่ได้เลวร้ายเหมือนก่อนหน้านี้ หลังกองทุนในประเทศเข้ามาเก็บหุ้น 500 ล้านบาท ส่วนแมงเม่าสวมวิญญาณชาวสวนด้วยการเก็บหุ้นเข้าไป 3.30 พันล้านบาท ดัชนีถึงฟื้นตัวอย่างช้าๆ ก่อนจะมาปิดที่ 1,522.47จุด ลบไป 9.06 จุด ด้วยมูลค่า 4.30 หมื่นล้านบาทพะยะค่ะ
*งานนี้บอกตามตรงว่า คนรักสั้นขยันซอยรวยอื้อซ่าอย่างแน่นอนและทำให้สัญญาณเทคนิคยังมีมนต์ขลังในช่วงตลาดหุ้นผันผวน โดยตัวแปรที่เข้ามาทำให้ทุกอย่างเปลี่ยนแปลงไปอย่างรวดเร็วมาจาก กนง.มีมติ 5 ต่อ 2 เสียงลดดอกเบี้ยนโยบายลง 0.25% มาที่ 1.50% ย่อมทำให้คนเชื่อว่า เงินจะสะพัดขึ้นกว่าเดิม ส่งผลให้หุ้นกลุ่มต่างๆ กระดี๊กระด๊าอย่างออกหน้าออกตา และวันนี้หุ้นน่าจะวิ่งระเบิดระเบ้อต่อไปอีกวันเจ้าค่ะ
*โดยหุ้นกลุ่มลีสซิ่งเป็นหุ้นที่น่าติดตามดูผลงานอย่างใกล้ชิด องค์ประกอบหลายอย่างเอื้อให้หุ้นทะยานขึ้นไปสร้างแนวรับใหม่ที่สูงกว่าเดิม ส่งผลให้แรงเทขายแปรเปลี่ยนเป็นแรงซื้อย่างรวดเร็ว วานนี้ถึงเห็นMTLS กระชากขึ้นมาปิดที่ 19.20 บาท บวกไป 0.20 บาท ด้วยมูลค่าการซื้อขาย 325 ล้านบาท ขณะที่หุ้น SAWAD ปิดเสมอตัวที่ระดับ 41.75 บาท ด้วยมูลค่า 187 ล้านบาท น่าจะพอรู้แล้วว่า วันนี้ตัวไหนจะเล่นกันต่อนะจ๊ะ
*ส่วนหุ้นแบงก์ที่ “โมนิก้า” ชอบส่องในช่วงที่ตกลงมาหนักๆ ในรอบนี้ยังอยู่ที่ TMB เหตุผลไม่มีอะไรมากมาย แค่รู้ว่า เป็นหุ้นต่ำสิบยอดนิยมในช่วงที่มีการลดดอกเบี้ย บวกกับนักลงทุนก๊กก๊วนต่างๆ เข้าลงทุนได้สบายๆ จึงเป็นจังหวะของการ follow buy ล่าสุดหุ้นขึ้นมาปิดที่ 2.62บาท บวกไป 0.04 บาท เทียบกับฐานราคาก่อนหน้านี้อยู่แถว 3 บาท มันเป็นจังหวะที่ต้องลุยกันต่อชัวร์ป้าบ..บบ
*อีกหนึ่งรายที่ชัวร์ยิ่งกว่าชัวร์ “โมนิก้า” กลับมองไปที่ JAS หลังจากทดสอบแรงเทขายที่บริเวณ 5.50 บาทมาพักใหญ่ๆ สิ่งที่ปรากฏให้เห็นเป็นประจักษ์แก่สายตาในเที่ยวนี้คือ doji morning star  ซึ่งเป็นการแสดงถึงการกลับทิศเป็นขาขึ้นจะเกิดขึ้นตั้งแต่วันนี้เป็นต้นไป จึงอยากจะเม้าท์ให้แฟนคลับได้รับรู้ไว้ก่อน ล่าสุดหุ้นปิดเสมอตัวที่ 5.50บาท ด้วยมูลค่าการซื้อขาย 780 ล้านบาท น่าจะมีคนทยอยเก็บของบางส่วนแล้วล่ะ
*คล้ายคลึงกับกรณีของ ITD ที่กำลังฟอร์มตัวอย่างแข็งแกร่ง มองในมุมไหน ด้านไหน มันเป็นจังหวะที่ต้องตามน้ำ แถมโครงร่างของหุ้นออกไปในทาง m-shape ยิ่งปลุกเร้าเหล่าผู้กล้าให้กระโจนเข้าใส่อย่างหนักหน่วง ผสานกับองค์ประกอบหลายอย่างคอยกระตุ้น วานนี้ถึงหุ้นวิ่งขึ้นมาปิดที่ 7.60บาท บวกไป 0.30บาท หรือขึ้นไป 4% ด้วยมูลค่า 1.30 พันล้านบาท เทียบกับยอดเดิมครั้งก่อน 8.50 บาท ไม่เล่นต่อได้ไง?
 *เช่นเดียวกับกรณีของ CHO ของมันแบเบอร์ตั้งแต่อยู่ในมุ้งแล้วว่า รถเมลล์ NGV เสร็จ “เสี่ยจิง” แน่! หุ้นถึงกระชากขึ้นมาปิดที่ 3.98บาท บวกไป 0.22บาท หรือขึ้นไป 6% ด้วยมูลค่าการซื้อขาย 120 ล้านบาท “โมนิก้า” ถือเป็นอีกหนึ่งตัวเล่นที่เม้าท์ถึงบ่อยๆ เพราะโครงการดังกล่าวทำให้รายได้ของบริษัทโต 1 เท่าตัว กำไรก็ควรจะโต 1 เท่าตัวเหมือนกัน แล้วหุ้นจะไปถึงเท่าไหร่? ลองไปดีดลูกคิดกันดูนะจ๊ะ
*ส่วนที่ต้องระมัดระวังเป็นพิเศษ และตลาดหลักทรัพย์ฯ กำลังจับตาดูอย่างใกล้ชิดกลายเป็น DIMET ของมันรู้ๆ กันอยู่ว่า กลุ่มทุนใหม่จ้องจะงาบเพื่อสร้างสตอเบอรี่..อุ๊ย..สตอรี่ เผอิญกลุ่มผู้บริหารเก่าไม่ต้องการตกเป็นเครื่องมือแก๊งทำราคา จึงพยายามต้องชี้แจงทุกอย่างเต็มที่ บวกกับเดี๊ยนเป็นคนชอบกินเผือก จึงรู้หัวนอนปลายตีนกลุ่ม เสี่ย ก. เป็นอย่างดีว่า การที่หุ้นวิ่งขึ้นมาปิดที่ 8.95 บาท บวกไป 2.05บาท หรือขึ้นไป 29%  เป็นการหาทางระบายของบางส่วนออกมาก็เท่านั้นเอง
 *เม้าท์ถึงเรื่องออกของทั้งที่ “โมนิก้า” คงต้องหันมามอง YUASA จู่ๆ เด้งขึ้นมาปิดที่ 8.50บาท บวกไป 1.25บาท หรือขึ้นไป 17% ด้วยมูลค่า 123 ล้านบาท มันเป็นเพียงแค่เกมวันเดียวเลิกที่เห็นกันมาหลายวัน คอนเซ็ปต์ในเที่ยวนี้ยังไม่มีอะไรแปลกใหม่กว่าที่ผ่านมา ยกเว้นมองในมุมของนักเสี่ยงโชค ราคาหุ้นตรงนี้ถือเป็นจุดวัดดวงที่สุดแสนจะระทึก และวันนี้จะมีผลลัพธ์เกิดขึ้นให้เห็นอย่างแน่นอนเจ้าค่ะ